આજથી લગભગ ૭૦ વર્ષ પહેલાં જ્યારે પ્રખર ગાંધીવાદી અને સાદગીપ્રિય વ્યક્તિ તરીકે હરગોવિંદદાસભાઈએ દાક્તરીને વ્યવસાય તરીકે સ્વીકારી ત્યારે તેમણે પોતાનાં સંતાનોને પણ ડૉક્ટર જ બનાવવા એવું કંઈ નક્કી નહોતું કર્યું. બેશક સંતાનો ભણી શકે એવી મોકળાશ તેમણે આપી હતી. પોતાના પિતાની વાત કરતાં પ્રો. અશ્વિન મહેતા કહે છે, ‘અમે કુલ છ ભાઈï-બહેન છીએ. પાંચ ભાઈ અને એક બહેન. સૌથી મોટા હર્ષદભાઈ મેકૅનિકલ એન્જિનિયર બન્યા. મને સાહિત્યમાં રસ હતો અને સૌથી નાના ભાઈ ભરતને કાયદામાં રસ હતો એટલે હું પ્રોફેસર અને તે પબ્લિક પ્રોસિક્યુટર બન્યો. જોકે મારા બીજા નંબરના ભાઈ ચંદ્રકાન્તભાઈ, પાંચમા નંબરના ભાઈ મહેન્દ્રભાઈ અને મારી બહેન પ્રેમિલાને ડૉક્ટર બનવું હતું તો તેમને ભણવાની તમામ મોકળાશ મારા પિતાએ કરી આપી હતી. જોકે તેમના પગલે-પગલે ચાલવાનું તેમના ગયા પછી પણ પરિવારના ઘણા સભ્યોને ગમ્યું અને એ રીતે આજે અમારા ઘરમાં જ અત્યારે કુલ ૧૫ ડૉક્ટરો છે. મારા કાકાના છોકરાઓ પણ ડૉક્ટર છે અને વેવાઈ પક્ષે પણ ઘણા ડૉક્ટર છે.’